Janne Teller

KOM

Roman

Gyldendal

“This is a moral universe. Everybody
has to live with themselves
– and Brother, that can be pretty tough.”

Desmond Tutu, Sydafrika

I

Sneen falder tæt og hendes ryg er allerede skjult. Han står i døren og betragter fodsporene, tre trin ned, skråt over gaden til venstre og væk.

Snefnuggene fyger ind gennem døråbningen, rammer hans skjorte og vindueskarmen bag, men han flytter sig ikke. Luften har en svag lugt af våd jord, selvom det ikke er muligt. Den smalle brostensgade ligger omsluttet af asfalttætheden i den gamle bymidte. Det har sneet hele dagen, og gadens sne ligger et godt stykke højere end fortovskanten, der kun netop kan anes i den ene udkørsel der er fejet.

Gulvtæppet foran hans sko er vådt, og en lille vold af sne sniger sig højere og højere op ad væggen til højre. Alligevel tøver han lidt endnu. Hun havde støvler på med tykke gummisåler. Han kan se de rombeformede riller i de nærmeste trin. Sneen falder stille ned i aftrykkene, hans briller dugger, og hans hånd på dørhåndtaget er hvid af kulde. Han trækker døren til. Men lige inden den går helt i, skubber han den op igen. Over vejen er hendes spor mindre tydelige, som om hun slæbte på benene, eller blot som om hun ikke magtede at løfte støvlerne fri af sneen, og der er en svag rende fra det ene fodaftryk til det næste.

Alle de andre er for længst gået. Han lukker langsomt døren helt i, drejer nøglen om og går tilbage til sit kontor. Sætter sig ved skrivebordet og hiver et tykt manuskript hen foran sig. Manuskriptet er fugtigt. De første sider klistrer sammen, og øverst til højre er det så vådt at man gennem forsiden kan læse den udflydte tekst. Hjørnerne krøller opad, og der er en rødvinsplet under titlen, men han ved ikke om ikke den hele tiden har været der.

Han tager brillerne af, gemmer ansigtet i hænderne, lukker øjnene. Hun havde ikke behøvet bringe det tilbage. Nu om dage kan man bare printe en ny.

Han sidder en tid helt stille. Retter sig så pludseligt op og slår håndfladen ned i manuskriptet.

“Hvad bilder hun sig egentlig ind?”

KOM
af Janne Teller

1. e-bogsudgave2009
ePub-produktion: BookPartnerMedia, København
ISBN 978-87-02-09671-2

© Jane Teller 2008

Denne bog er beskyttet af lov om ophavsret.
Kopiering til andet end personlig brug
må kun ske efter aftale med forlag og forfatter.

www.gyldendal.dk

www.janneteller.dk